-----------------------------------------------------------------------
  1. ปัจจัยเสี่ยง

  -----------------------------------------------------------------------

1.1 ความเสี่ยงจากการถูกยกเลิกสัญญาก่อนกำหนด

ก) สัญญาจ้างบริหารสินทรัพย์ด้อยคุณภาพ

การได้รับความไว้วางใจจากบริษัท บริหารสินทรัพย์สุขุมวิท จำกัด (SAM)
ซึ่งได้คัดเลือกผู้บริหารสินทรัพย์ด้อยคุณภาพโดยวิธีการประมูลตามระเบียบการจัดซื้อจัดจ้างและแต่งตั้งให้บริษัทฯเป็นผู้บริหารสินทรัพย์ด้อยคุณภาพของ
SAM จำนวนลูกหนี้ประมาณ 32,000 ราย มีมูลหนี้ตามบัญชี ประมาณ 33,000 ล้านบาท
จะเป็นแหล่งรายได้ที่สำคัญของบริษัทฯต่อไปในอนาคต
เนื่องจากบริษัทฯจะได้รับค่าตอบแทนเป็นอัตราส่วนของเงินสดที่เรียกเก็บได้จากการชำระหนี้ หรือ
ปิดบัญชีของลูกหนี้ หรือการขายหลักทรัพย์ค้ำประกัน ซึ่งบริษัทฯประเมินว่า
ในกรณีที่ถึงแม้ลูกหนี้เพียงบางส่วนอาจไม่มาชำระหนี้
แต่เนื่องจากขนาดของกองสินทรัพย์ที่บริหารมีขนาดใหญ่
รายได้ที่บริษัทฯจะได้รับจะเป็นจำนวนที่มากพอสมควร
ซึ่งรายได้ในส่วนบริหารสินทรัพย์นี้จะคิดเป็นสัดส่วนรายได้ไม่น้อยกว่าร้อยละ 85
เมื่อเทียบกับรายได้ทั้งหมดของบริษัทฯ โดยรายได้ในส่วนนี้บริษัทฯจะได้รับไปตลอดระยะเวลา 3
ปีของสัญญาการบริหาร และสามารถต่อสัญญาได้อีก 1 ปี โดยต้องได้รับการยินยอมจากทั้งสองฝ่าย
ซึ่งบริษัทฯอาจถูกยกเลิกสัญญาในกรณีที่บริษัทฯไม่สามารถดำเนินการจัดเก็บหนี้ได้ตามเป้าหมายที่วางไว้
โดยในระหว่างการดำเนินงานบริษัทฯอาจประสบปัญหาในเรื่องของความพร้อมของเอกสารข้อมูลต่างๆ
ของลูกหนี้ หรือความล่าช้าในการหาเอกสารข้อมูล เช่น โฉนดที่ดิน เอกสารจดจำนองสิทธิที่ดินต่างๆ
นอกจากนี้ปัญหาในการติดตามหรือติดต่อหาบุคคลที่เป็นลูกหนี้ไม่พบอันเนื่องมาจากการล้มหายตายจาก
หรือการย้ายถิ่นที่อยู่ ก็อาจทำให้ต้องมีการตัดหนี้สูญ เป็นต้น
ทั้งนี้ในการจัดเก็บหนี้ในช่วงปีสุดท้ายของสัญญา
บริษัทฯคาดว่าจะเหลือแต่ลูกหนี้ที่มีความสามารถในการชำระหนี้ที่ค่อนข้างต่ำ
ทำให้โอกาสในการเจรจาเรียกเก็บหนี้คืนเป็นไปได้ยากยิ่งขึ้น
ซึ่งจะมีผลต่อฐานะการเงินและผลการดำเนินงานในส่วนของรายได้จากการบริหารสินทรัพย์
ดังนั้นจึงมีความเป็นไปได้สูงที่รายได้ของบริษัทฯจากการบริหารสินทรัพย์ด้อยคุณภาพของ SAM
จะลดลงกว่าปีก่อนหน้า

อย่างไรก็ตาม ในสัญญาจ้างมีข้อกำหนดเกี่ยวกับการเลิกสัญญา
(รายละเอียดข้อตกลงของสัญญาในส่วนที่ 2 หน้า 20) ซึ่งเป็นความเสี่ยงของบริษัทฯ
อยู่บางประการนอกเหนือจากการเลิกสัญญาเนื่องจากการไม่ปฏิบัติตามสัญญาอันเป็นกรณีปกติ คือ

  (1) SAM สามารถยกเลิกสัญญาจ้างก่อนกำหนดได้ทุกเมื่อ โดยส่งหนังสือบอกเลิกให้แก่บริษัทฯ
  ล่วงหน้า 180 วัน

  (2) ณ วันครบรอบ 1 ปีจากวันทำสัญญา บริษัทฯจะต้องดำเนินการให้ ผลรวมของค่าธรรมเนียม
  (Cash Collection Fee) และค่าใช้จ่ายในการดำเนินงานกับค่าใช้จ่ายบุคคลที่ 3 (Base
  Fee and Third Party Servicing Expense) มีอัตราส่วนไม่เกิน 15%
  ของจำนวนเงินสดที่ได้รับจากการชำระหนี้หรือการขายทรัพย์สินทั้งหมด
  มิฉะนั้นถือว่าบริษัทฯปฏิบัติผิดข้อสัญญา

การป้องกันและลดความเสี่ยง

บริษัทฯประเมินความเสี่ยงของการถูกยกเลิกสัญญาก่อนกำหนดตามกรณี (1)
ว่าเป็นการกำหนดข้อความตามมาตรฐานของสัญญาว่าจ้างของหน่วยงานรัฐ ซึ่ง SAM มี
กองทุนเพื่อการฟื้นฟูและพัฒนาระบบสถาบันการเงินเป็นผู้ถือหุ้นรายใหญ่ อย่างไรก็ตาม
หากมีการบอกเลิกสัญญาก่อนกำหนดเกิดขึ้น ตามข้อสัญญา
บริษัทฯมีสิทธิที่จะได้รับค่าตอบแทนในส่วนของค่าธรรมเนียม (Cash Collection Fee)
ค่าใช้จ่ายในการดำเนินงาน (Base Fee ) และค่าใช้จ่ายแก่บุคคลที่ 3 (Third Party
Servicing Expense) จนถึงวันสิ้นสุดของสัญญา (กล่าวคือมีผลสิ้นสุดลง 180
วันนับจากวันส่งหนังสือบอกเลิก) โดยที่บริษัทฯไม่มีภาระในส่วนของค่าใช้จ่ายของบริษัทฯ
เนื่องจากค่าใช้จ่ายที่จ่ายจริงที่เกิดขึ้นทุกเดือนโดยส่วนใหญ่แล้ว บริษัทฯสามารถเบิกคืนได้จาก SAM
แต่ไม่เกินกว่างบประมาณค่าใช้จ่ายประจำปีที่ได้รับอนุมัติ (ตามรายละเอียดในส่วนที่ 2 หน้า 20)

อย่างไรก็ตามหลังจากที่บริษัทฯลงนามในสัญญาว่าจ้างบริหารสินทรัพย์ เมื่อวันที่ 9 กรกฏาคม 2547
ผลจากการดำเนินงานที่ผ่านมาที่บริษัทฯได้เริ่มดำเนินการจัดเก็บหนี้ตั้งแต่วันที่ 11 พฤศจิกายน 2547
ซึ่งล่าช้าจากกำหนดการเดิมกว่า 1 เดือน เนื่องจากติดขัดในเรื่องการส่งมอบเอกสาร
และความสมบูรณ์ของข้อมูลลูกหนี้ จนถึง ณ วันที่ 31 ธันวาคม 2548 บริษัทฯ
สามารถจัดเก็บหนี้ได้ประมาณร้อยละ 50
เมื่อเทียบกับประมาณการตามแผนธุรกิจที่บริษัทฯได้จัดทำและนำเสนอต่อ SAM ซึ่งช่วงระยะเวลา
6-7 เดือนแรกของการเริ่มดำเนินงาน บริษัทฯใช้เวลากับการติดตั้ง จัดเตรียมข้อมูล
แก้ไขปัญหาต่างๆ และจัดระบบการดำเนินงานให้ลงตัวเกินกว่ากำหนด
หลังจากผ่านช่วงระยะเวลาดังกล่าวแล้ว
ในช่วงปีแรกและปีที่สองบริษัทฯอาจประสบปัญหาในระหว่างการดำเนินงาน
ซึ่งอาจส่งผลทำให้การจัดเก็บหนี้ของบริษัทฯคลาดเคลื่อนไปจากประมาณการตามแผนธุรกิจได้
โดยปัญหาดังกล่าวประกอบด้วย ปัญหาการติดตามลูกหนี้
อันเนื่องมากจากการย้ายถิ่นฐานของลูกหนี้ทำให้เกิดความล่าช้าในการนัดลูกหนี้เพื่อเข้ามาเจรจา
และปัญหาการจัดเตรียมเอกสารของลูกหนี้หลังจากที่บริษัทฯได้บรรลุข้อตกลงในการเจรจากับลูกหนี้ถึงเงื่อนไขในการชำระหนี้แล้ว
เช่น การจัดเตรียมโฉนดเพื่อใช้ในการปลดจำนอง เป็นต้น อย่างไรก็ตาม
บริษัทฯได้มีการป้องกันปัญหาดังกล่าวไว้แล้ว โดยในส่วนของการติดตามลูกหนี้
บริษัทฯได้มีมาตรการหลายประการในการติดตามลูกหนี้ อาทิเช่น
การคัดทะเบียนราษฎร์เพื่อหาที่อยู่ปัจจุบันของลูกหนี้
ซึ่งจะทำให้บริษัทฯสามารถติดตามหาตัวลูกหนี้ได้ง่ายขึ้น ส่วนปัญหาการจัดเตรียมเอกสารของลูกหนี้
บริษัทฯได้วางระบบการจัดเตรียมเอกสารของลูกหนี้เป็นการล่วงหน้าขึ้นไม่ว่าจะเป็นสัญญาต่างๆ
โฉนด หลักฐานเอกสารประกอบต่างๆ เพื่อให้ทันกับกระบวนการต่างๆ ในการชำระหนี้ของลูกหนี้
โดยที่ผลรวมของค่าธรรมเนียม (Cash Collection Fee) ค่าใช้จ่ายในการดำเนินงาน (Base
Fee) และค่าใช้จ่ายแก่บุคคลที่ 3 (Third Party Servicing Expense) ในปีแรกตามสัญญา
(กรกฎาคม 2547-มิถุนายน 2548) มีอัตราส่วนไม่เกินกว่าเงื่อนไขของสัญญาที่ได้ตกลงไว้กับ SAM

สำหรับความเสี่ยงของรายได้จากการบริหารสินทรัพย์ด้อยคุณภาพที่อาจลดลงในอนาคต
อันเนื่องมาจากการที่บริษัทฯประสบปัญหาในการเรียกเก็บหนี้คืนจากลูกหนี้ที่มีความสามารถในการชำระหนี้คืนค่อนข้างต่ำ
โดยเฉพาะในช่วงปีสุดท้ายของสัญญาบริหารสินทรัพย์ให้กับ SAM
บริษัทฯได้ตระหนักและให้ความสำคัญกับปัญหาดังกล่าวโดยการวางมาตรการ
และป้องกันปัญหาดังกล่าวดัวยการที่บริษัทฯจะเข้าประมูลพอร์ตบริหารสินทรัพย์ด้อยคุณภาพเพิ่มเติมอย่างต่อเนื่อง
เพื่อให้ธุรกิจด้านการบริหารสินทรัพย์ด้อยคุณภาพของบริษัทฯเจริญเติบโตขึ้นในอนาคต

นอกจากนี้ ในกรณีที่มีการยกเลิกสัญญาก่อนกำหนดเกิดขึ้นไม่ว่าตามกรณีใด
บริษัทฯยังคงมีรายได้จากธุรกิจสายที่ปรึกษาทางการเงินและวาณิชธนกิจที่เติบโตอย่างต่อเนื่อง
และบริษัทฯคาดว่าจะสามารถใช้จุดแข็งที่มีอยู่เข้าเสนองานให้บริการบริหารสินทรัพย์ด้อยคุณภาพจากเจ้าหนี้รายอื่นๆได้อีก

ข) สัญญาจ้างงานอื่น

สำหรับสัญญาจ้างงานอื่นๆ บริษัทฯมีการป้องกันผลกระทบต่อความเสี่ยงจากการยกเลิกสัญญาของลูกค้า
ด้วยการกำหนดเงื่อนไขในสัญญาการให้บริการว่า การยกเลิกสัญญาโดยที่มิใช่ความผิดของบริษัทฯ
บริษัทฯมีสิทธิจะได้รับค่าบริการรายเดือนต่อไปอีกไม่น้อยกว่า 6 เดือน
โดยลูกค้าจะต้องแจ้งการยกเลิกสัญญาแก่บริษัทฯล่วงหน้าไม่น้อยกว่า 30 วัน
ซึ่งอย่างน้อยจะทำให้บริษัทฯได้รับรายได้เข้ามาในบางส่วน แม้ว่าจะไม่เต็มจำนวนตามสัญญา
แต่เป็นรายได้ที่ครอบคลุมค่าใช้จ่ายเบื้องต้นของบริษัทฯ

1.2 ความเสี่ยงจากการพึ่งพิงลูกค้ารายใหญ่

ธุรกิจบริหารสินทรัพย์ด้อยคุณภาพ

รายได้จากการบริหารสินทรัพย์ด้อยคุณภาพ ที่บริษัทฯจะได้รับจาก SAM ในอนาคตนั้น จะทำให้ SAM
เป็นลูกค้ารายใหญ่ของบริษัทฯ แต่โดยลักษณะของการบริการซึ่งเป็นสัญญาระยะยาวแล้ว
บริษัทฯจะสูญเสียรายได้จาก SAM เมื่อครบกำหนดอายุสัญญา (3 ปีและต่อสัญญาได้อีก 1 ปี )
หรือมีการเลิกสัญญาก่อนกำหนด
ในกรณีเลิกสัญญาก่อนกำหนดบริษัทฯได้ชี้แจงความเสี่ยงและผลกระทบไปแล้วตามข้อ 1.1
ในกรณีหมดอายุสัญญา
ซึ่งหากบริษัทฯไม่สามารถหาพอร์ตสินทรัพย์ด้อยคุณภาพมาบริหารเพิ่มเติมได้ในอนาคต
อาจทำให้บริษัทฯมีต้นทุนที่สูงขึ้น เนื่องจากยังคงมีภาระจากเงินเดือนพนักงานในสัดส่วนเท่าเดิม
ในขณะที่รายได้จากการบริหารสินทรัพย์ด้อยคุณภาพให้ SAM อาจจะมีสัดส่วนลดลงในช่วงปีท้ายๆ

แต่อย่างไรก็ตามบริษัทฯเชื่อว่าบริษัทฯสามารถเติบโตในธุรกิจนี้ได้ โดยรับจ้างบริหารสินทรัพย์
ให้แก่สถาบันการเงินรายอื่น หรือดำเนินธุรกิจที่เกี่ยวเนื่องเพิ่มไปจากเดิมได้ ก่อนหมดอายุสัญญา

ธุรกิจที่ปรึกษาทางการเงิน

สำหรับรายได้จากธุรกิจที่ปรึกษาทางการเงินและวาณิชธนกิจ
ซึ่งส่วนใหญ่มาจากการปรับโครงสร้างหนี้และการหาทุนนั้น
ปัจจุบันบริษัทฯมีลูกค้ารายใหญ่ซึ่งบริษัทฯได้รับค่าธรรมเนียมรายเดือนเกินร้อยละ 10
ของรายได้รวมของค่าธรรมเนียมรายเดือนและรายได้รวมของค่าธรรมเนียมเมื่องานสำเร็จจากสัญญาที่มีอยู่
สำหรับประมาณการจาก ณ วันที่ 31 ธันวาคม 2548 มีรายละเอียดต่อไปนี้

+---------+----------------------+---------+--------+----------------+
| จำนว    | ประเภทธุรกิจ           | สัดส่วน   |        | หมายเหตุ        |
| นลูกค้าที่ม |                      | (%)     |        |                |
| ีค่าบริการ |                      | ของค่าธ  |        |                |
|         |                      | รรมเนียม |        |                |
|         |                      |         |        |                |
|         |                      | ตา      |        |                |
|         |                      | มประเภท |        |                |
+---------+----------------------+---------+--------+----------------+
| เ       |                      | รายเดือน | เมื่องา  |                |
| กินร้อยละ |                      |         | นสำเร็จ |                |
| 10      |                      |         |        |                |
+---------+----------------------+---------+--------+----------------+
| รายที่ 1  | ผลิตและจำหน่ายเคมีภัณฑ์   | -       | 14%    | ป              |
|         |                      |         |        | รับโครงสร้างหนี้ + |
|         |                      |         |        | หาทุน           |
+---------+----------------------+---------+--------+----------------+
| รายที่ 2  | นำเข้าและจำหน่ายเคมีภัณฑ์ | 17%     | 13%    | ป              |
|         |                      |         |        | รับโครงสร้างหนี้ + |
|         |                      |         |        | หาทุน           |
+---------+----------------------+---------+--------+----------------+
| รายที่ 3  | หม้อแปลงไฟฟ้า          | 13%     | 22%    | หาผู้ร่วมทุน       |
+---------+----------------------+---------+--------+----------------+
| รายที่ 4  | ผลไม้กระป๋อง           | 31%     | 11%    | ป              |
|         |                      |         |        | รับโครงสร้างหนี้ + |
|         |                      |         |        | หาทุน           |
+---------+----------------------+---------+--------+----------------+

การป้องกันและลดความเสี่ยง

บริษัทฯประเมินว่าการมีลูกค้ารายใหญ่โดยลักษณะธุรกิจของบริษัทฯ
ไม่เหมือนกับการขายสินค้าที่พึ่งพิงลูกค้ารายใหญ่ที่มีการสั่งซื้อสินค้าจำนวนมากเป็นระยะยาว
เนื่องจากบริการของบริษัทฯมีลักษณะเฉพาะและอาศัยประสบการณ์ความชำนาญซึ่งลูกค้าไม่สามารถเปลี่ยนไปใช้ผู้ให้บริการรายอื่นได้โดยง่าย
(ไม่ได้เป็นสินค้าอุปโภคบริโภค หรือ Commodity)
ประกอบกับลูกค้ามีความจำเป็นต้องใช้บริการที่ปรึกษาในการปรับโครงสร้างหนี้และเป็นการทำงานต่อเนื่องในระยะเวลาประมาณ
1-3 ปี ไม่ว่าจะเป็นธุรกิจด้านการบริหารสินทรัพย์ด้อยคุณภาพ หรือธุรกิจด้านที่ปรึกษาทางการเงิน
อย่างไรก็ตามบริษัทฯได้ป้องกันความเสี่ยง โดยในธุรกิจบริหารสินทรัพย์ด้อยคุณภาพ
ปัจจุบันบริษัทฯได้ทำการศึกษาและเตรียมเข้าประมูลพอร์ตบริหารสินทรัพย์ด้อยคุณภาพเพิ่มเติม 1-2
แห่งในต้นปี 2549 เพื่อให้บริษัทฯมีรายได้อย่างต่อเนื่องในธุรกิจบริหารสินทรัพย์ด้อยคุณภาพ
ในส่วนของธุรกิจที่ปรึกษาทางการเงินบริษัทฯได้จัดทำสัญญาจ้างให้รัดกุมเพื่อให้ลูกค้าชำระค่าธรรมเนียมโดยเฉพาะอย่างยิ่งเมื่องานสำเร็จ
นอกจากนี้บริษัทฯกำลังดำเนินนโยบายการเพิ่มรายได้จากธุรกิจอื่นๆ
ด้วยการขยายฐานลูกค้าให้มากขึ้นทั้งขนาดเล็ก ขนาดกลาง และขนาดใหญ่
อีกทั้งรับงานให้บริการที่ปรึกษาทางการเงินอื่นมากขึ้น

1.3 ความเสี่ยงด้านทรัพยากรบุคคล

การดำเนินธุรกิจที่ปรึกษาทางการเงินของบริษัทฯและบริษัทย่อย
เป็นธุรกิจที่ต้องพึ่งพาความสามารถและความชำนาญของผู้บริหารและบุคลากรเป็นหลัก
ทั้งในด้านสายสัมพันธ์กับธุรกิจต่างๆในการหาลูกค้าและในด้านการบริหารงาน
ดังนั้นการสูญเสียบุคลากรโดยเฉพาะอย่างยิ่งในระดับผู้บริหารของบริษัทอาจส่งผลกระทบต่อความสำเร็จของธุรกิจบริษัทฯในอนาคต

การป้องกันและลดความเสี่ยง

ในส่วนผู้บริหารหลักของบริษัทฯ ในระดับกรรมการของบริษัทฯนั้น ถือได้ว่า
เป็นเสมือนผู้ก่อตั้งบริษัทฯด้วย เนื่องจากส่วนใหญ่เข้ามาร่วมงานกับบริษัทฯ เพื่อบุกเบิกธุรกิจในปี
2545 และได้รับโอกาสให้ร่วมเป็นผู้ถือหุ้นของบริษัทฯ โอกาสที่ผู้บริหารหลักจะลาออกจากบริษัทฯ
จึงน่าจะมีน้อย โดยเฉพาะ ดร. วิวัฒน์ ซึ่งเป็นผู้ถือหุ้นใหญ่และไม่ได้ประกอบธุรกิจอื่น
สำหรับการหาลูกค้าในปัจจุบันผู้บริหารทุกท่านมีส่วนร่วมในการหาลูกค้าให้แก่บริษัทฯ
ในอดีตที่ผ่านมาบริษัทฯ มีพนักงานระดับกรรมการลาออกไปเพียง 1 ท่าน อย่างไรก็ตามบริษัทฯ
ได้สรรหาบุคคลผู้มีคุณสมบัติ มีความรู้ความสามารถ และความชำนาญในธุรกิจของบริษัทฯ
เข้ามาดำรงตำแหน่งแทนภายในระยะเวลาอันรวดเร็ว ซึ่งปัจจุบันบริษัทฯ
มีกรรมการในระดับบริหารอยู่ 7 ท่าน

ในส่วนของพนักงานที่ดูแลทางด้านธุรกิจที่ปรึกษาทางการเงินระดับผู้อำนวยการฝ่ายลงมา
ในอดีตที่ผ่านมาบริษัทฯ มีพนักงานในระดับดังกล่าวลาออกไป 2 คน
แต่อย่างไรก็ตามพนักงานส่วนที่เหลือสามารถทำงานทดแทนได้เนื่องจากบริษัทฯมีโครงสร้างการทำงานเป็นทีม
มีพนักงานหลายคนในแต่ละงานเพื่อสนับสนุนการปฏิบัติงานให้ต่อเนื่อง ทำให้บริษัทฯ
มีบุคลากรที่สามารถเข้ามาปฏิบัติงานทดแทนได้ทันทีในกรณีที่มีบุคลากรลาออก
โดยไม่ส่งผลกระทบต่อประสิทธิภาพการดำเนินงานและผลประกอบการของบริษัทฯ นอกจากนี้ บริษัทฯ
สามารถที่จะคัดสรรบุคคลที่มีคุณภาพและมีความรู้ความสามารถเข้ามาร่วมงานกับบริษัทฯ ได้

และเพื่อสร้างหลักประกันและความมั่นคงในการทำงานของผู้บริหารและพนักงาน
ซึ่งจะเป็นการลดความเสี่ยงในการสูญเสียบุคลากรที่มีคุณภาพ บริษัทฯ
ได้ให้ความสำคัญในเรื่องทรัพยากรบุคคล
โดยจัดให้มีการอบรมและเรียนรู้จากการปฏิบัติงานจริงเพื่อพัฒนาบุคลากรทั้งในระดับบริหารและปฏิบัติการให้มีความรู้ความสามารถเพิ่มเติมอย่างสม่ำเสมอและเป็นไปในทิศทางเดียวกัน
บริษัทฯมีการจัดทำสัญญาจ้างงานกับผู้บริหารและพนักงานทุกคน
และกำหนดผลประโยชน์ตอบแทนจากการทำงานที่สัมพันธ์กับผลงานและความสามารถในระดับที่จูงใจและแข่งขันกันได้ในอุตสาหกรรม

1.4 ความเสี่ยงที่เกิดจากระบบควบคุมภายใน

เนื่องจากในอดีต บริษัทฯมีเพียงสายงานธุรกิจที่ปรึกษาทางการเงิน ซึ่งใช้บุคลากรไม่มาก
โดยมีจำนวนพนักงานไม่รวมผู้บริหาร ณ วันที่ 31 ธันวาคม 2546 เพียง 25 คน ดังนั้น บริษัทฯ
จึงยังไม่มีฝ่ายตรวจสอบภายในที่แยกออกจากฝ่ายอื่นๆ อย่างไรก็ตาม
ปัจจุบันธุรกิจของบริษัทฯมีอัตราการเติบโตอย่างมาก
จากการขยายธุรกิจเข้าสู่การบริหารสินทรัพย์ด้อยคุณภาพ มีการรับพนักงานใหม่เข้าทำงานจำนวนมาก
โดยมีพนักงานประจำไม่รวมผู้บริหารและพนักงานที่มีการจ้างระยะสั้นชั่วคราว ณ 31 ธันวาคม 2548
เป็นจำนวน 220 คน บริษัทฯจึงได้ตระหนักถึงความเสี่ยงที่อาจเกิดขึ้นจากระบบการควบคุมภายใน
เช่น อาจทำให้มีความเสี่ยงจากการใช้ข้อมูลภายในไปในทางที่ไม่ถูกต้อง
มีความบกพร่องในการดูแลและจัดเก็บทรัพย์สิน ความเสี่ยงเรื่องระบบการเบิกจ่ายเงิน
ค่าใช้จ่ายต่างๆ หรือการปฏิบัติงานที่ไม่เป็นไปตามระเบียบ เป็นต้น

การป้องกันและลดความเสี่ยง

บริษัทฯได้ตระหนักถึงความเสี่ยงที่อาจเกิดขึ้นจากการขาดมาตรการป้องกัน ระบบตรวจสอบและ/หรือ
การควบคุมภายในที่ดี จึงได้จัดตั้งฝ่ายตรวจสอบภายในขึ้น ซึ่งแยกเป็นอิสระจากหน่วยงานอื่น
และได้จัดทำข้อกำหนดจรรยาบรรณ ข้อปฏิบัติและข้อห้ามสำหรับกรรมการ ผู้บริหารและพนักงาน
และประกาศอื่นๆที่เกี่ยวข้องเป็นลายลักษณ์อักษรขึ้นเพื่อใช้ภายใน ประกอบด้วย อาทิ
คู่มือการปฏิบัติงาน นโยบายบริหารความเสี่ยง นโยบายการกำกับดูแลกิจการ
และคู่มือหน่วยงานตรวจสอบภายใน ประกาศเรื่องการกำหนดอำนาจการอนุมัติค่าใช้จ่าย
การกำชับเรื่องการใช้ข้อมูลภายในและการกำหนดโทษ และอื่นๆ เป็นต้น
และให้ฝ่ายตรวจสอบเป็นผู้รับผิดชอบวางแผนแนวทางการตรวจสอบระยะสั้นและระยะยาว
ทำการเก็บข้อมูล สุ่มตรวจสอบ ประเมินผล และรายงานโดยตรงต่อคณะกรรมการตรวจสอบ
โดยมีหัวหน้าฝ่ายตรวจสอบภายในเป็นผู้รับผิดชอบ
นอกจากนี้บริษัทฯได้มีที่ปรึกษาสำหรับการตรวจสอบภายใน
โดยทำหน้าที่ให้คำปรึกษาแก่บริษัทฯในการวางระบบการตรวจสอบภายใน
พร้อมทั้งการให้คำปรึกษาในการกำหนดนโยบายการตรวจสอบภายในของบริษัทฯ
เพื่อให้การปฏิบัติงานการตรวจสอบเป็นไปอย่างมีประสิทธิภาพมากยิ่งขึ้น

ในส่วนของงานบริหารสินทรัพย์ด้อยคุณภาพ บริษัทฯได้ว่าจ้างบริษัท ดีลอยท์ ทู้ช โธมัสสุ ไชยยศ
จำกัด (“ดีลอยท์”) ซึ่งเป็นบริษัทฯที่มีชื่อเสียงด้านการตรวจสอบระบบบัญชี
เข้ามาเป็นผู้สอบบัญชีเพื่อเข้ามาตรวจสอบการปฏิบัติงานของผู้บริหารสินทรัพย์
โดยทำหน้าที่ดำเนินการตรวจสอบการปฏิบัติงานและรวมถึงทำการประเมินประสิทธิภาพของการควบคุมภายในของผู้บริหารสินทรัพย์คือบริษัท
เอแคป แอ๊ดไวเซอรี่ จำกัด (มหาชน) ซึ่งได้รับมอบหมายจากบริษัทบริหารสินทรัพย์สุขุมวิท จำกัด
(“SAM”) ภายใต้ขอบเขตของ SAM ที่ได้กำหนดไว้ โดยกำหนดการเข้าตรวจสอบปีละ 2 ครั้ง

สำหรับการปฏิบัติงานประจำวัน
อยู่ภายใต้การดูแลของคณะกรรมการบริหารซึ่งมีหน้าที่ตามอำนาจที่คณะกรรมการบริษัทกำหนด
โดยบริษัทฯมีการกำหนดอำนาจในการอนุมัติค่าใช้จ่ายโดยผู้บริหารในแต่ละระดับที่ชัดเจน
และผู้อนุมัติจะต้องไม่เป็นผู้ที่มีส่วนได้เสีย โดยมีฝ่ายบัญชีเป็นผู้บันทึกและเก็บเอกสารรายการต่างๆ
เพื่อให้ฝ่ายตรวจสอบภายในสามารถตรวจสอบได้ ทั้งนี้
หากเป็นค่าใช้จ่ายหรือการลงทุนที่อยู่นอกเหนือระดับวงเงินอนุมัติของผู้บริหารตามที่คณะกรรมการบริษัทกำหนดไว้
จะต้องผ่านการพิจารณาอนุมัติจากคณะกรรมการบริษัทก่อนเสมอ
และต้องมีการรายงานให้กับคณะกรรมการตรวจสอบทราบด้วย

ในด้านดูแลการใช้ข้อมูล
บริษัทฯมีห้องจัดเก็บข้อมูลเอกสารในแต่ละเรื่องแยกออกจากกันอย่างเป็นระเบียบ
และได้จัดตั้งรหัสส่วนตัวของพนักงานแต่ละบุคคลในการเข้าระบบข้อมูลในคอมพิวเตอร์
การเข้าใช้และทำรายการในข้อมูลใดๆ ที่มิใช่ข้อมูลของตน
จะต้องได้รับอนุญาตจากผู้ดูแลรับผิดชอบก่อน และมีการจัดทำบันทึกการใช้ข้อมูลอย่างชัดเจน
โดยบริษัทฯได้กำหนดมาตรการลงโทษต่อผู้ฝ่าฝืนตั้งแต่ตักเตือนจนถึงขั้นไล่ออก
รวมทั้งหากความผิดนั้นก่อให้เกิดความเสียหายต่อลูกค้า และ/หรือบริษัทฯขั้นร้ายแรงอย่างจงใจ
บริษัทฯจะดำเนินคดีตามกฎหมายอย่างเฉียบขาด
ทั้งนี้เพื่อป้องการการแสวงหาผลประโยชน์ของผู้บริหารและพนักงาน

1.5 ความเสี่ยงจากการชำระค่าบริการล่าช้า

จากการที่บริษัทฯให้บริการธุรกิจด้านที่ปรึกษาทางการเงิน
ลูกค้าของบริษัทฯส่วนหนึ่งจะมาจากธุรกิจการปรับโครงสร้างหนี้
ซึ่งถือได้ว่าเป็นผู้ประกอบการที่มีปัญหาด้านสภาพคล่องทางการเงินมาก่อน
ทำให้บริษัทฯมีความเสี่ยงจากการที่ลูกค้าบางรายอาจชำระเงินค่าบริการล่าช้าหรือมีปัญหาในการชำระ

การป้องกันและลดความเสี่ยง

บริษัทฯลดความเสี่ยงจากการชำระเงินล่าช้าในธุรกิจที่ปรึกษาทางการเงินในระดับแรก
โดยบริษัทฯจะทำการประเมินศักยภาพในการปรับโครงสร้างหนี้ของผู้ประกอบการที่ต้องการได้รับบริการของบริษัทฯ
รวมทั้งประเมินความสามารถในการสร้างกระแสเงินสดระหว่างการปรับโครงสร้างหนี้
ก่อนที่บริษัทฯจะพิจารณารับให้บริการเป็นลูกค้า
ค่าธรรมเนียมประเภทรายเดือนที่บริษัทฯจะคิดกับลูกค้าจะขึ้นอยู่กับการประมาณการกระแสเงินสดเป็นหลัก
ซึ่งบริษัทฯคิดค่าธรรมเนียมแบบรายเดือน (Retainer Fee) ส่วนใหญ่เป็นระยะเวลาประมาณ 6
เดือนถึง 1 ปี โดยที่ค่าธรรมเนียมรายเดือนจะครอบคลุมต้นทุนค่าใช้จ่ายของบริษัทฯ
และจะคิดค่าธรรมเนียมจากผลสำเร็จของงานตามจำนวนหนี้ที่มีการปรับโครงสร้าง อีกส่วนหนึ่ง

  ----------------------------- ------------------ -----------------------
                                ปี 2547 (บาท)       ปี 2548 (บาท)

  รายรับส่วนธุรกิจที่ปรึกษาทางการเงิน   60,124,207.13      45,716,195.64

  ตั้งสำรองหนี้สงสัยจะสูญ             4,643,083.09       3,122,500

  %                             7.72%              6.82%
  ----------------------------- ------------------ -----------------------

จากสถิติที่ผ่านมาบริษัทฯมีลูกค้าที่ค้างชำระค่าบริการ
และบริษัทฯได้ตั้งสำรองหนี้สงสัยจะสูญสำหรับลูกค้าดังกล่าวเป็นจำนวนประมาณ 7.72% และ 6.82
% เมื่อเทียบกับรายรับในส่วนของธุรกิจที่ปรึกษาทางการเงินของบริษัทฯ สิ้นสุดปี 2547 และ2548

เดิมในกรณีที่ลูกค้ามีการชำระเงินล่าช้า
บริษัทฯมีการวางนโยบายและวิธีการรับรู้รายได้และการตั้งสำรองหนี้สงสัยจะสูญ ดังนี้

-   หยุดรับรู้รายได้หลังจากที่ลูกค้ามีการค้างชำระค่าบริการรายเดือนเกินกว่า 120 วัน

-   กรณีที่ลูกค้ามีการชำระค่าบริการรายเดือนเข้ามาบ้างในระหว่าง 120 วัน
    บริษัทฯจะมีการตั้งสำรองในสัดส่วน 75% ของหนี้ที่ค้างชำระ

แต่หลังจากที่ได้มีการปรึกษาหารือกับผู้สอบบัญชีของบริษัทฯ และเพื่อลดผลกระทบกับรายได้ของบริษัทฯ
บริษัทฯได้มีการปรับเปลี่ยนนโยบาย และวิธีการรับรู้รายได้และการตั้งสำรองหนี้สงสัยจะสูญ
ตั้งแต่ต้นปี 2548 เป็นดังนี้

-   หยุดรับรู้รายได้หลังจากที่ลูกค้าเริ่มมีการค้างชำระค่าบริการรายเดือนเป็นจำนวน 3
    งวดติดต่อกัน

-   ทำการตั้งสำรองสำหรับยอดรายได้ที่ลูกค้ามีการชำระล่าช้า และบริษัทฯได้บันทึกรับรู้รายได้แล้ว
    โดยบริษัทฯมีนโยบายในการตั้งสำรองหนี้สงสัยจะสูญของลูกค้าแต่ละราย เมื่อชำระล่าช้าเกิน
    90 วัน นับแต่วันครบกำหนดชำระของงวด บริษัทฯ จะมีการตั้งสำรองในสัดส่วน
    100%ของหนี้ที่ค้างชำระ

-   หยุดให้บริการ และขอยกเลิกสัญญา เมื่อลูกค้าปฏิเสธการชำระค่าบริการค้างชำระ
    เมื่อทวงถามและค้างชำระเกิน 6 เดือน

ในการดำเนินการดังกล่าวข้างต้น บริษัทฯจะพิจารณาลูกค้าแต่ละราย
โดยพิจารณาธุรกิจและอุตสาหกรรมของลูกค้าประกอบกับโอกาสในการได้รับชำระหนี้
และโอกาสของความสำเร็จในการปรับโครงสร้างหนี้ของลูกค้า
ทั้งนี้มีบางกรณีที่บริษัทฯอาจยังคงให้บริการลูกค้าอยู่แม้ว่าลูกค้าจะยังคงค้างชำระเกินเกณฑ์ที่กำหนด
เนื่องจากประเมินว่าเป็นความจำเป็นที่จะทำให้ลูกค้าสามารถบรรลุการปรับโครงสร้างหนี้และมีกระแสเงินสดเข้ามา
โดยในปัจจุบันมีลูกค้าที่บริษัทฯยังคงจำเป็นต้องให้บริการซึ่งบริษัทฯไม่ได้บันทึกค่าบริการเป็นรายได้และลูกหนี้การค้า
เพียง 1 ราย
เนื่องบริษัทฯมองเห็นความเป็นไปได้ของโอกาสที่จะได้รับชำระหนี้ที่ค้างจากงานที่ใกล้จะแล้วเสร็จและอยู่ในระหว่างการเจรจากับเจ้าหนี้ในกรณีการปรับโครงสร้างหนี้
และหาผู้ร่วมทุนในกรณีการหาแหล่งเงินทุน

1.6 ความเสี่ยงจากการมีผู้ถือหุ้นรายใหญ่มากกว่าร้อยละ 50

ณ วันที่ 31 ธันวาคม 2548 กลุ่มตระกูลวิฑูรย์เธียรถือหุ้นในบริษัทฯร้อยละ 60.84
ของจำนวนหุ้นทั้งหมดของบริษัทฯ
จึงทำให้กลุ่มตระกูลวิฑูรย์เธียรสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4
ของที่ประชุมผู้ถือหุ้นและการทำรายการที่เกี่ยวโยงกันกับกลุ่มตระกูลวิฑูรย์เธียร
ซึ่งกลุ่มตระกูลวิฑูรย์เธียรจะไม่สามารถออกเสียงได้ ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

7.  ความเสี่ยงจากการที่ผู้บริหารส่วนใหญ่เป็นชุดเดียวกับคณะกรรมการบริษัท

เนื่องจากคณะกรรมการบริษัท ประกอบด้วยกรรมการที่เป็นผู้บริหารจำนวน 7
ท่านจากกรรมการทั้งสิ้นจำนวน 11 ท่าน และมีกรรมการ 1
ท่านเป็นตัวแทนจากผู้ถือหุ้นรายใหญ่โดยไม่ได้เป็นผู้บริหารของบริษัทฯ
นอกจากนี้ประธานกรรมการและกรรมการผู้จัดการ เป็นบุคคลคนเดียวกัน
จึงทำให้อาจส่งผลกระทบต่อการคานอำนาจระหว่างคณะกรรมการบริษัท และฝ่ายบริหาร

การป้องกันและลดความเสี่ยง

บริษัทฯ ได้เชิญผู้ทรงคุณวุฒิจากภายนอกที่มีความเป็นอิสระจากผู้ถือหุ้นรายใหญ่ กรรมการ
และผู้บริหารของบริษัทฯ เข้ามาดำรงตำแหน่งกรรมการบริษัทจำนวน 3 ท่าน
โดยทำหน้าที่เป็นกรรมการตรวจสอบและเข้าร่วมประชุมคณะกรรมการบริษัท
เพื่อออกความเห็นและเสนอแนะในประเด็นต่างๆ
พร้อมทั้งบริษัทฯได้กำหนดขอบเขตอำนาจในการดำเนินงานของคณะกรรมการบริหาร
และกรรมการผู้จัดการไว้อย่างชัดเจน โดยกำหนดให้ไม่มีอำนาจในการดำเนินการใด ๆ
ในหรือเกี่ยวกับรายการที่เกี่ยวโยงกัน
หรือรายการการได้มาหรือจำหน่ายไปซึ่งสินทรัพย์ที่สำคัญของบริษัทฯ
เว้นแต่เป็นไปตามเงื่อนไขปกติทางการค้า และกรรมการผู้จัดการ
หรือบุคคลที่ได้รับมอบอำนาจจากกรรมการผู้จัดการจะไม่สามารถอนุมัติรายการที่ตน
หรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์ในลักษณะอื่นใดกับบริษัทฯ หรือบริษัทย่อยของบริษัทฯ ได้

นอกจากนี้ ฝ่ายตรวจสอบภายในของบริษัทฯจะทำหน้าที่ตรวจสอบรายการต่างๆ
ทั้งที่เกี่ยวข้องและไม่เกี่ยวข้องกับการประกอบธุรกิจตามปกติของบริษัทฯ เช่น รายการใดๆ
ที่เกี่ยวข้องกับผู้ถือหุ้นใหญ่ กรรมการ และผู้บริหาร เป็นต้น
ซึ่งหากฝ่ายตรวจสอบภายในเห็นว่ารายการดังกล่าวไม่เหมาะสมหรือมีความผิดปกติ
ฝ่ายตรวจสอบภายในจะรายงานโดยตรงต่อคณะกรรมการตรวจสอบโดยทันที
เพื่อให้คณะกรรมการตรวจสอบพิจารณา และนำเสนอคณะกรรมการเพื่อดำเนินการ

คณะกรรมการตรวจสอบจะทำหน้าที่ในการตรวจสอบ กำกับดูแล
รวมทั้งอนุมัติรายการที่อาจมีความขัดแย้ง/หรือที่มีความเกี่ยวข้องกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าว
รวมไปถึงรายการที่มีนัยสำคัญและอาจส่งผลกระทบต่อผลการดำเนินงานของบริษัทฯ เช่น
การซื้อขายทรัพย์สินถาวร การก่อหนี้และภาระผูกพัน เป็นต้น
เพื่อให้มั่นใจได้ว่ารายการดังกล่าวจะเป็นไปอย่างเหมาะสมและเพื่อรักษาผลประโยชน์ของบริษัทฯ
เป็นสำคัญ ทั้งนี้คณะกรรมการตรวจสอบจะมีการประชุมร่วมกันเดือนละ 1 ครั้ง
ก่อนการประชุมของคณะกรรมการบริษัท เพื่อพิจารณาวาระต่างๆ
ที่สำคัญก่อนมีการประชุมคณะกรรมการบริษัทฯ

นอกจากกระบวนการตรวจสอบและการกำกับดูแล
ซึ่งบริษัทฯได้จัดให้มีการดำเนินการอย่างสม่ำเสมอแล้ว ในส่วนธุรกิจบริหารสินทรัพย์ด้อยคุณภาพ SAM
และบริษัทฯได้กำหนดขั้นตอนและระเบียบในการตรวจสอบการดำเนินงานของบริษัทฯ เพิ่มเติม
ซึ่งช่วยให้กระบวนการดำเนินงานของบริษัทฯมีการกลั่นกรองและตรวจสอบมากขึ้นอีก

8.  ความเสี่ยงในการทำธุรกิจที่ปรึกษาทางการเงินในการนำลูกค้าเข้าจดทะเบียนในตลาดหลักทรัพย์ฯ

ปัจจุบันบริษัทฯ ไม่ได้ดำเนินธุรกิจในการเป็นผู้จัดจำหน่าย และรับประกันการจำหน่ายหลักทรัพย์
(Underwriter)
ซึ่งถือเป็นส่วนหนึ่งในงานที่ปรึกษาทางการเงินที่สามารถสร้างรายได้ให้กับบริษัทฯค่อนข้างดี
การที่บริษัทฯไม่มีธุรกิจในส่วนนี้
อาจทำให้บริษัทฯไม่สามารถแข่งขันในเชิงธุรกิจของงานที่ปรึกษาทางการเงินกับบริษัทอื่นๆได้เนื่องจากว่าลูกค้าอาจต้องการการบริการที่ครบวงจร

การป้องกันและลดความเสี่ยง

แม้ว่าปัจจุบันบริษัทฯไม่ได้ดำเนินการในการเป็นผู้จัดจำหน่าย และรับประกันการจำหน่ายหลักทรัพย์
(Underwriter)อันเนื่องจากการทำธุรกิจในส่วนนี้ต้องใช้เงินทุนค่อนข้างมาก
แต่อย่างไรก็ตามทางบริษัทฯสามารถจัดหาบริษัทฯที่ปรึกษาทางการเงินอื่นๆ
ที่เป็นพันธมิตรเข้ามาร่วมทำหน้าที่ดังกล่าวให้กับลูกค้าได้ เนื่องจากผู้บริหาร
และบุคลากรของบริษัทฯมีสายสัมพันธ์ที่ดีกับหลายๆ องค์กรที่ทำธุรกิจประเภทเดียวกัน
ซึ่งจะลดปัญหาส่วนนี้ของลูกค้าไปได้
นอกจากนี้การให้ได้มาซึ่งงานที่ปรึกษาทางการเงินเพื่อเสนอขายหลักทรัพย์และเข้าจดทะเบียนในตลาดหลักทรัพย์
ต้องอาศัยสายสัมพันธ์ที่ดีกับลูกค้าด้วย ในปัจจุบัน บริษัทฯ
มีลูกค้าในการเสนอขายหุ้นต่อประชาชนและเข้าจดทะเบียนในตลาดหลักทรัพย์อยู่ 3 ราย

9.  ความเสี่ยงจากการพึ่งพาใบอนุญาตต่างๆ

การที่บริษัทฯดำเนินธุรกิจการให้บริการเป็นที่ปรึกษาทางการเงิน
บริษัทฯต้องได้รับความเห็นชอบจากคณะกรรมการกำกับหลักทรัพย์และตลาดหลักทรัพย์ (กลต.)
ในขณะที่บริษัทย่อยของบริษัทฯ คือบริษัท เอเชียน อินเตอร์เนชั่นแนล แพลนเนอร์ส จำกัด
ซึ่งให้บริการในการเป็นผู้ทำแผนและผู้บริหารแผนฟื้นฟูกิจการ
ก็ต้องได้รับใบอนุญาตประกอบธุรกิจจากสำนักฟื้นฟูกิจการของลูกหนี้กรมบังคับคดีเช่นกัน

การป้องกันและลดความเสี่ยง

ปัจจุบันบริษัทฯได้รับความเห็นชอบจากคณะกรรมการกำกับหลักทรัพย์และตลาดหลักทรัพย์ (กลต.)
ในการให้บริการงานที่ปรึกษาทางการเงิน โดยใบอนุญาตจะหมดอายุในปี 2550
ซึ่งหากใบอนุญาตดังกล่าวหมดอายุบริษัทฯก็สามารถดำเนินการขอต่ออายุได้ทันที
เนื่องจากบริษัทฯมีคุณสมบัติที่พร้อมครบถ้วนทุกประการ
อีกทั้งไม่เคยมีประวัติเสียในระหว่างการทำหน้าที่ของที่ปรึกษาทางการเงิน
ในขณะเดียวกันใบอนุญาตของบริษัท เอเชียน อินเตอร์เนชั่นแนล แพลนเนอร์ส จำกัด
ในการเป็นผู้ทำแผนฟื้นฟูกิจการจะหมดอายุในปี 2549
และใบอนุญาตในการเป็นผู้บริหารแผนฟื้นฟูกิจการ จะหมดอายุในปี 2550
ซึ่งบริษัทฯก็สามารถยื่นเรื่องขอต่ออายุได้ ความเสี่ยงในการสูญเสียใบอนุญาตจึงต่ำ

10. ความเสี่ยงจากการเปลี่ยนแปลงตามวัฎจักรของธุรกิจ

แนวโน้มการฟื้นตัวทางเศรษฐกิจในปัจจุบัน
อาจส่งผลกระทบต่อรายได้ของบริษัทฯในส่วนของการปรับปรุงโครงสร้างหนี้ลดลง
อันเนื่องมาจากการฟื้นตัวในหลายๆ ภาคธุรกิจ

การป้องกันและลดความเสี่ยง

เนื่องจากบริษัทฯมีการให้บริการงานที่ปรึกษาทางการเงินที่ครอบคลุมอยู่ 2 ส่วนสำคัญ
คือส่วนงานที่ปรึกษาทางการเงินและวาณิชธนกิจ ซึ่งได้แก่ การปรับโครงสร้างหนี้ การหาทุน
การควบรวมกิจการ และอื่นๆ ส่วนงานการบริหารสินทรัพย์ด้อยคุณภาพ
โดยเฉพาะรายได้จากการบริหารสินทรัพย์ที่บริษัทฯจะเน้นมากในช่วง 2-3 ปีข้างหน้า
ดังนั้นหากในอนาคตการปรับตัวทางเศรษฐกิจที่ดีขึ้นอาจส่งผลต่อโครงสร้างรายได้ทางด้านการปรับโครงสร้างหนี้
แต่บริษัทฯก็ยังคงมีรายได้จากการให้บริการงานที่ปรึกษาทางการเงินและวาณิชธนกิจอื่นๆ
ไม่ว่าจะเป็น การหาทุน การควบรวมกิจการ และการให้บริการที่ปรึกษาทางการเงินอื่นๆ
โดยเฉพาะงานที่ปรึกษาในการหาทุน สามารถทำรายได้ไม่น้อยกว่างานการปรับปรุงโครงสร้างหนี้
ซึ่งลักษณะการทำธุรกิจของบริษัทฯ
สามารถปรับเปลี่ยนการให้บริการของงานที่ปรึกษาทางการเงินได้ตามภาวะเศรษฐกิจตลอดเวลา
โดยเฉพาะอย่างยิ่งการที่บริษัทฯมีบุคลากรที่มีความสามารถและประสบการณ์ครอบคลุมในทุกด้านของธุรกิจที่ปรึกษาทางการเงิน
ทำให้บริษัทฯมีความพร้อมที่จะรองรับงานธุรกิจที่ปรึกษาทางการเงินในรูปแบบต่างๆ
ให้สอดคล้องกับการเปลี่ยนแปลงของวงจรเศรษฐกิจ

1.11 ความเสี่ยงจากการลดลงของราคาหุ้นหากผู้ถือหุ้นเดิม กรรมการ ผู้บริหาร และพนักงาน
ของบริษัทฯ ขายหุ้นหลังระยะเวลาห้ามขาย (Silent Period)

ในระหว่างวันที่ 18 พฤศจิกายน 2546 ถึง 9 ธันวาคม 2546 บริษัทฯ
ได้เสนอขายและจัดสรรหุ้นให้แก่ผู้ถือหุ้นเดิม และกรรมการ ผู้บริหาร และพนักงาน จำนวนรวมทั้งสิ้น
50,000,000 หุ้น ในราคาหุ้นละ 1 บาท คิดเป็นร้อยละ 50
ของทุนชำระแล้วภายหลังการเสนอขายหุ้นสามัญต่อประชาชนทั่วไปในครั้งนี้
และได้เสนอขายหุ้นให้แก่กลุ่มนักลงทุนสถาบัน JAIC รวม 7,000,000 หุ้น ที่ราคา 9 บาทต่อหุ้น
คิดเป็นร้อยละ 7 ของทุนชำระแล้วหลังการเสนอขายหุ้นต่อประชาชน ดังนั้นหากผู้ถือหุ้นเดิมเหล่านี้
ขายหุ้นออก นักลงทุนอาจมีความเสี่ยงในเรื่องราคาหุ้นในตลาด

การป้องกันและลดความเสี่ยง

ตามเกณฑ์ของตลาดหลักทรัพย์ฯ กำหนดให้ผู้ถือหุ้นที่มีส่วนร่วมในการบริหารงาน (Strategic
Shareholders) ห้ามขายหุ้นและหลักทรัพย์จำนวนรวมกันไม่ต่ำกว่า 65%
ของทุนชำระแล้วหลังการเสนอขายหุ้นต่อประชาชน เป็นระยะเวลา 1 ปี 6 เดือน
นับแต่วันที่หุ้นของบริษัทฯ เริ่มทำการซื้อขายในตลาดหลักทรัพย์ อย่างไรก็ตาม
ข้อบังคับข้างต้นอนุญาตให้ผู้ถือหุ้นดังกล่าวสามารถทยอยขายหุ้นที่ถูกห้ามขายนี้ได้ในจำนวนร้อยละ 25
ของจำนวนที่ถูกห้าม เมื่อครบกำหนดระยะเวลาทุกๆ 6 เดือนนับแต่วันเริ่มซื้อขาย ดังนั้น
ผู้ลงทุนทั่วไปที่จองซื้อหุ้นที่เสนอขายในครั้งนี้ จึงมีความเสี่ยงจากการลดลงของราคาหุ้น
หากบุคคลดังกล่าวทำการขายหุ้นเมื่อครบกำหนดทุกๆ 6 เดือน
หรือเมื่อพ้นระยะเวลาห้ามขายหุ้นตามข้อกำหนดดังกล่าวข้างต้น

นอกเหนือจากข้อป้องกันตามเกณฑ์ของตลาดหลักทรัพย์ดังกล่าวแล้ว
สัดส่วนการถือหุ้นส่วนใหญ่ของบริษัทฯจะถือหุ้นโดยกลุ่มตระกูลวิฑูรย์เธียร โดยมีดร.วิวัฒน์
วิฑูรย์เธียรซึ่งดำรงตำแหน่งกรรมการผู้จัดการบริษัทฯในขณะที่กรรมการและผู้บริหารระดับสูงของบริษัทฯท่านอื่นๆถือหุ้นไม่เกินร้อยละ
2 หลังการเสนอขายหลักทรัพย์
ทั้งนี้กรรมการและผู้บริหารระดับสูงของบริษัทฯจะทำงานภายใต้ผลประโยชน์ร่วมกันที่ได้รับจากการบริหารงานของบริษัทฯ
สำหรับนักลงทุนสถาบันกลุ่ม JAIC เนื่องจากเป็นนักลงทุนที่ต้องการผลตอบแทน
ย่อมอาจมีการขายหุ้นในอนาคตได้ อย่างไรก็ตามในด้านการบริหารงาน
บริษัทฯมีกรรมการที่เป็นตัวแทนจากผู้ถือหุ้นรายใหญ่ของกลุ่ม JAIC
แต่ไม่มีอำนาจใดๆในการบริหารงาน และบริษัทฯไม่ได้พึ่งพิงเทคโนโลยีหรือบุคลากรใดๆ
ที่สำคัญของผู้ถือหุ้นของกลุ่ม JAIC ดังนั้นหากในอนาคตมีการขายหุ้นออกไปของผู้ถือหุ้นดังกล่าวออกไป
ก็จะไม่มีผลกระทบใดๆ ต่อการดำเนินการบริษัทฯ